作者：辛弃疾
词牌/韵律：贺新郎

paragraphs: 把酒长亭说。
看渊明、风流酷似，卧龙诸葛。
何处飞来林间鹊，蹙踏松梢微雪。
要破帽、多添华发。
剩水残山无态度，被疏梅、料理成风月。
两三雁，也萧瑟。
佳人重约还轻别。
怅清江、天寒不渡，水深冰合。
路断车轮生四角，此地行人销骨。
问谁使、君来愁绝。
铸就而今相思错，料当初、费尽人间铁。
长夜笛，莫吹裂。